b'\n_START_ARTICLE_\nChevrolet Corvette\n_START_SECTION_\nIstorija\n_START_PARAGRAPH_\nKai kuriems \xc5\xbemon\xc4\x97ms automobilio i\xc5\xa1vaizda yra tiek pat svarbi kaip tai kaip automobilis va\xc5\xbeiuoja, ta\xc4\x8diau to nebuvo iki 1927\xc2\xa0m., kai koncernas General Motors pasamd\xc4\x97 dizainer\xc4\xaf Harley Earl. Tada automobilio dizainas ir stilius tapo svarbia amerikieti\xc5\xa1ko automobilio dalimi. Tai k\xc4\x85 Henry Ford padar\xc4\x97 su automobilio principais, Harley Earl padar\xc4\x97 su dizainu. Did\xc5\xbeioji dalis puo\xc5\xa1naus dizaino, kuriuo gal\xc4\x97jo pasigirti GM automobiliai XX a. 6-de\xc5\xa1imtmetyje, gali b\xc5\xabti priskirta Earl\xe2\x80\x99ui. 1951\xc2\xa0m. amerikie\xc4\x8di\xc5\xb3 gamintojas Nash Motors prad\xc4\x97jo pardavin\xc4\x97ti 2-viet\xc5\xb3 sportin\xc4\xaf automobil\xc4\xaf Nash-Healey, kuris buvo sukurtas bendradarbiaujant su ital\xc5\xb3 dizaineriu Pinin Farina ir brit\xc5\xb3 auto in\xc5\xbeinieriumi Donald Healey. Earl\xe2\x80\x99as \xc4\xaftikino General Motors, jog jiems taip pat reikia dvivie\xc4\x8dio sportinio automobilio. Earl\xe2\x80\x99as ir jo specialaus projekto komanda prad\xc4\x97jo dirbti prie naujo automobilio, kuris v\xc4\x97liau gavo kodin\xc4\xaf pavadinim\xc4\x85 \xe2\x80\x9eOpel\xe2\x80\x9c. Projekto rezultatas buvo 1953\xc2\xa0m. Motorama parodoje pristatytas automobilis Chevrolet Corvette. Originalus parodoje pristatyto Corvette \xc5\xbeenkliuke buvo vaizduojama Amerikos v\xc4\x97liava, ta\xc4\x8diau serijin\xc4\x97s gamybos modelyje jos nebeliko._NEWLINE_Corvette vardas rei\xc5\xa1k\xc4\x97 ma\xc5\xbe\xc4\x85, lengvai manevruojam\xc4\x85 karin\xc4\x99 fregat\xc4\x85. Pirmieji automobiliai i\xc5\xa1 esm\xc4\x97s buvo surinkti rankomis Flinto mieste, Mi\xc4\x8digano valstijoje \xc4\xafsik\xc5\xabrusioje gamykloje. I\xc5\xa1orinis automobilio k\xc4\x97bulas buvo pagamintas i\xc5\xa1 tuo metu revoliucinio stiklo pluo\xc5\xa1to. Po radikaliu nauju k\xc4\x97bulu sl\xc4\x97p\xc4\x97si standartin\xc4\x97s Chevrolet dalys, \xe2\x80\x9eBlue Flame\xe2\x80\x9c I6 visureigi\xc5\xb3 variklis, 2-pavar\xc5\xb3 Powerglide automatin\xc4\x97 transmisija, bei b\xc5\xabgniniai stabd\xc5\xbeiai, kuriuos naudojo ir kiti Chevrolet mark\xc4\x97s automobiliai. Variklio galingumas buvo padidintas trigubo karbiuratoriaus d\xc4\x97ka, ta\xc4\x8diau vis vien automobiliui tr\xc5\xabko galingumo, lyginant j\xc4\xaf su to meto Brit\xc5\xb3 ir Ital\xc5\xb3 automobiliais. Tuo metu Chevrolet buvo koncerno pigi\xc5\xb3 automobili\xc5\xb3 gamintojas, \xc5\xbeinomas d\xc4\x97l puiki\xc5\xb3 ir paprast\xc5\xb3 automobili\xc5\xb3 ir ai\xc5\xa1kiausiai atsispind\xc4\x97jo Corvette modelyje. Paxton auk\xc5\xa1to spaudimo kuro siurblys pasirod\xc4\x97 prekyboje 1954\xc2\xa0m. ir tapo galimu Corvette modelyje: jis pagreitino automobilio \xc4\xafsib\xc4\x97g\xc4\x97jimo laik\xc4\x85, ta\xc4\x8diau automobilio pardavimai ir toliau smuko._NEWLINE_General Motors rimtai svarst\xc4\x97 galimyb\xc4\x99 sustabdyti automobilio gamyb\xc4\x85, ko gero taip ir b\xc5\xabt\xc5\xb3 pasibaigusi Corvette istorija, jei neb\xc5\xabt\xc5\xb3 \xc4\xafvyk\xc4\x99 du svarb\xc5\xabs \xc4\xafvykiai. Pirmasis i\xc5\xa1 j\xc5\xb3\xc2\xa0\xe2\x80\x93 1955\xc2\xa0m. pasirod\xc4\x99s pirmasis Chevrolet V8 variklis nuo 1919\xc2\xa0m. (4,3 litr\xc5\xb3 darbinio t\xc5\xabrio), o antrasis dalykas\xc2\xa0\xe2\x80\x93 soviet\xc5\xb3 imigrantas Zora Arkus-Duntov, kuris naujam V8 varikliui papras\xc4\x8diausiai pritaik\xc4\x97 3-pavar\xc5\xb3 mechanin\xc4\x99 transmisij\xc4\x85. \xc5\xa0i modifikacija ko gero buvo svarbiausia automobilio istorijoje ir tokiu b\xc5\xabdu automobilis \xc4\xafgavo jam reikaling\xc4\x85 gali\xc4\x85. D\xc4\x97l to Zora Arkus-Duntov kartais klaidingai yra vadinamas Corvette t\xc4\x97vu._NEWLINE_Dar viena prie\xc5\xbeastis automobiliui i\xc5\xa1likti buvo koncerno Ford pristatytas Ford Thunderbird automobilis, kuris buvo asmenin\xc4\x97s prabangos automobilis, o ne sportinis automobilis kaip Corvette._NEWLINE_Iki \xc5\xa1ios dienos pasaul\xc4\xaf i\xc5\xa1vydo \xc5\xa1e\xc5\xa1ios Corvette kartos, kartais vadinamos nuo C1 iki C6.\n_START_SECTION_\nC1 (1953\xe2\x80\x931962)\n_START_PARAGRAPH_\nPirmosios kartos Corvette model\xc4\xaf automobili\xc5\xb3 entuziastai da\xc5\xbenai vadina \xe2\x80\x9eKieta-a\xc5\xa1e\xe2\x80\x9c, turint omen\xc4\xaf tai, kad nepriklausoma galin\xc4\x97 pakaba pasirod\xc4\x97 tik 1963\xc2\xa0m., tuo tarpu kai pirmoji \xc5\xa1i\xc5\xb3 automobili\xc5\xb3 karta buvo gaminama nuo 1953\xc2\xa0m. iki 1962\xc2\xa0m._NEWLINE_Pirmaisiais gamybos metais buvo pagaminta tik 300 automobili\xc5\xb3. Automobiliai buvo rank\xc5\xb3 darbo ir \xc5\xa1iai dienai yra vieni re\xc4\x8diausi\xc5\xb3 pokario automobili\xc5\xb3. 1954\xc2\xa0m. modelis nesulauk\xc4\x97 daug pakeitim\xc5\xb3, buvo prid\xc4\x97tos tik kelios naujos spalvos, tai buvo paskutinis metai kai Corvette buvo gaminama su 6-cilindr\xc5\xb3 varikliu. 1955\xc2\xa0m. buvo svarb\xc5\xabs metai automobilio istorijoje, tais metais buvo pristatytas pirmasis Corvette su V8 varikliu._NEWLINE_1956\xc2\xa0m. buvo atnaujintas automobilio k\xc4\x97bulas. 1957\xc2\xa0m. atsirado galimyb\xc4\x97 u\xc5\xbe papildom\xc4\x85 kain\xc4\x85 u\xc5\xbesisakyti varikl\xc4\xaf su kuro \xc4\xafpur\xc5\xa1kimo sistema, kuri taip pat buvo galima Chevrolet Bel Air modelyje. \xc4\xaepur\xc5\xa1kimo sistema pirm\xc4\x85 kart\xc4\x85 reguliariam benzininio automobilio darbui buvo prad\xc4\x97ta naudoti keleriais metais anks\xc4\x8diau Mercedes-Benz 300SL automobilyje. Corvette tur\xc4\x97jo GM-Rochester \xc4\xafpur\xc5\xa1kimo sistem\xc4\x85, kuri veik\xc4\x97 pastoviu principu, prie\xc5\xa1ingai nei Mercedes sistema, tad Corvette gal\xc4\x97jo pasigirti 290 AG (216 kW) varikliu. Chevrolet buvo pateikusi duomenis, kad Corvette variklis buvo 283 AG/283\xc2\xa0in\xc2\xb3 (4,6 l) \xe2\x80\x9evien\xc4\x85 arklio gali\xc4\x85, vienam kubiniam coliui\xe2\x80\x9c, taip Corvette tapo vienu i\xc5\xa1 pirm\xc5\xb3j\xc5\xb3 masin\xc4\x97s gamybos automobiliu turinti 1 AG/in\xc2\xb3. Dar kelios ankstyvos automobilio naujov\xc4\x97s buvo galimyb\xc4\x97 u\xc5\xbesisakyti elektra valdomus langus (1956\xc2\xa0m.), hidrauliniu b\xc5\xabdu veikiant\xc4\xaf kabrioleto stog\xc4\x85 (1956\xc2\xa0m.), 4-pavar\xc5\xb3 mechanin\xc4\x99 transmisij\xc4\x85 (1957\xc2\xa0m.), bei patobulintus stabd\xc5\xbeius ir pakab\xc4\x85 (1957\xc2\xa0m.)._NEWLINE_1958\xc2\xa0m. Corvette k\xc4\x97bulas buvo dar kart\xc4\x85 atnaujintas, be to automobilis susilauk\xc4\x97 daugyb\xc4\x97s naujovi\xc5\xb3. Po \xc5\xa1io atnaujinimo Corvette gavo daugiausiai chromo ir buvo sunkiausia i\xc5\xa1 vis\xc5\xb3 C1 kartos automobili\xc5\xb3. Automobilis gavo dvigubus priekinius \xc5\xbeibintus, i\xc5\xa1 galinio bamperio i\xc5\xa1einan\xc4\x8dius duslintuvus, bei dar kelias naujoves. 1959-60 m., Corvette i\xc5\xa1 esm\xc4\x97s i\xc5\xa1liko tokia pati, tik ant automobilio liko ma\xc5\xbeiau chromo ir automobilis \xc4\xafgavo daugiau arklio gali\xc5\xb3. 1961\xc2\xa0m. visi\xc5\xa1kai buvo atnaujinta automobilio galin\xc4\x97 dalis. Automobilis gavo \xe2\x80\x9elaivo-uodegos\xe2\x80\x9c tipo gal\xc4\x85, tai buvo pirmas kartas, kada automobilis tur\xc4\x97jo 4 galinius \xc5\xbeibintus. 1962\xc2\xa0m. automobilio 4,6 litro variklis tapo galingesniu 5,4 litr\xc5\xb3 varikliu, turin\xc4\x8diu 360 AG (268 kW), t\xc5\xb3 met\xc5\xb3 modelis tapo grei\xc4\x8diausiu C1 kartos automobiliu._NEWLINE_1962\xc2\xa0m. buvo paskutiniai C1 kartai. \xc5\xa0ios kartos automobiliai paskutin\xc4\xaf kart\xc4\x85 tur\xc4\x97jo \xc4\xaf \xc5\xa1onus i\xc5\xa1lenkt\xc4\x85 priekin\xc4\xaf stikl\xc4\x85, priklausom\xc4\x85 galin\xc4\x99 pakab\xc4\x85, tik kabrioleto k\xc4\x97bulo galimyb\xc4\x99, bei b\xc5\xabgninius stabd\xc5\xbeius visose automobilio ratuose.\n_START_SECTION_\nC2 (1963\xe2\x80\x931967)\n_START_PARAGRAPH_\nAntrosios kartos Corvette dizain\xc4\x85 k\xc5\xabr\xc4\x97 Larry Shinoda, pasiremdamas anks\xc4\x8diau Peter Brock ir Chuck Pohlmann sukurtu, bet negamintu \xe2\x80\x9eQ Corvette\xe2\x80\x9c dizainu. Shinoda automobil\xc4\xaf k\xc5\xabr\xc4\x97 vadovaujant Bill Mitchell, vyriausiajam dizaineriui. C2 buvo gaminamas palyginus neilgai, nuo 1963\xc2\xa0m. iki 1967\xc2\xa0m. 1963 metais buvo pristatyta naujoji Corvette Sting Ray, tai buvo pirmasis kartas kai Corvette buvo galima kup\xc4\x97 k\xc4\x97bulu. Kup\xc4\x97 i\xc5\xa1siskyr\xc4\x97 savo galiniu stiklu, kuris buvo padalintas \xc4\xaf dvi dalis, tur\xc4\x97jo netikras ventiliacines angas ant kapoto, bei be abejo nepriklausom\xc4\x85 galin\xc4\x99 pakab\xc4\x85. Kup\xc4\x97 modelis su \xc4\xaf dvi dalis padalintu galiu stiklu d\xc4\x97l saugumo prie\xc5\xbeas\xc4\x8di\xc5\xb3 buvo gamintas tik iki 1964 met\xc5\xb3. 1963\xc2\xa0m. modelis tur\xc4\x97jo 360 AG (268 kW), 1964 metais galia i\xc5\xa1augo iki 375 AG (280 kW)._NEWLINE_1965\xc2\xa0m. automobil\xc4\xaf buvo galima \xc4\xafsigyti su diskiniais stabd\xc5\xbeiais visose ratuose, bei 6,5 litr\xc5\xb3 big-block V8 varikliu. 1965\xc2\xa0m. Sting Ray modelyje i\xc5\xa1metimo vamzd\xc5\xbeiai buvo perkelti \xc4\xaf automobilio \xc5\xa1onus, kur jie i\xc5\xa1liko iki 1969 met\xc5\xb3 pabaigos. 1966\xc2\xa0m. buvo pristatytas dar galingesnis 7 litr\xc5\xb3 variklis, sukuriant tai kas \xc5\xa1iandien yra labiausiai kolekcionuojam\xc5\xb3 Corvette modeli\xc5\xb3. 1967\xc2\xa0m. buvo pristatyta to paties variklio L-88 versija, turinti 430 AG (321 kW), bet neoficial\xc5\xabs vertintojai teigia jog variklio galingumas siekia 550 AG (410 kW) ar net daugiau. Tik 20 toki\xc5\xb3 varikli\xc5\xb3 buvo \xc4\xafd\xc4\x97ta \xc4\xaf 1967 met\xc5\xb3 modelio Corvette, tad tokio automobilio kaina \xc5\xa1iandieniniam aukcione gali siekti daugiau kaip 1 000 000 JAV doleri\xc5\xb3. Nuo 1967\xc2\xa0m. iki 1969\xc2\xa0m. Corvette naudojanti 7 litr\xc5\xb3 varikl\xc4\xaf buvo galima su 1282 ft\xc2\xb3/min Holley trigubu 2-bareli\xc5\xb3 karbiuratoriumi arba Tri-Power. 1967\xc2\xa0m. modelis tur\xc4\x97jo b\xc5\xabti pirmasis i\xc5\xa1 C3 kartos Corvette automobili\xc5\xb3, ta\xc4\x8diau tre\xc4\x8diosios kartos gamyba buvo atkelta \xc4\xaf 1968\xc2\xa0m. Be varikli\xc5\xb3 C2 Corvette buvo parduodama su dar keliomis ankstyvomis naujov\xc4\x97mis, tokiomis kaip AM-FM radijas (1963\xc2\xa0m.), oro kondicionierius (1963\xc2\xa0m.), reguliuojama vairo pad\xc4\x97tis (1965\xc2\xa0m.), bei galvos atlo\xc5\xa1ais (1966\xc2\xa0m.)._NEWLINE_1961\xc2\xa0m. buvo parduoti 10 947 automobiliai, taip vir\xc5\xa1ijant 10 000 automobili\xc5\xb3 rib\xc4\x85._NEWLINE_1962\xc2\xa0m. Corvette automobili\xc5\xb3 in\xc5\xbeinerijos vadovas Zora Arkus-Duntov, suk\xc5\xabr\xc4\x97 automobilio lengv\xc4\x85j\xc4\x85 versij\xc4\x85, kaip susir\xc5\xabpinim\xc4\x85 d\xc4\x97l to, k\xc4\x85 Ford koncernas dar\xc4\x97 su Shelby Cobra automobiliu. General Motors planavo pagaminti \xc5\xa1imt\xc4\x85 Grand Sport automobili\xc5\xb3, ta\xc4\x8diau buvo pagaminti tik penki automobiliai. Juos vairavo istoriniai lenktynininkai Roger Penske, A. J. Foyt, Jim Hall, bei Dick Guldstrand ir kiti. Grand Sport tur\xc4\x97jo nema\xc5\xbeai aerodinamini\xc5\xb3 b\xc4\x97d\xc5\xb3, automobil\xc4\xaf buvo sunkoka suvaldyti, bei vienas i\xc5\xa1 lenktyninink\xc5\xb3 teig\xc4\x97 jog va\xc5\xbeiuojant dideliu grei\xc4\x8diu kildavo automobilio priekin\xc4\x97 dalis. Dick Thompson buvo vienintelis lenktynininkas pasiek\xc4\x99s pergal\xc4\x99 Corvette Grand Sport automobiliu. \xc5\xa0iai dienai i\xc5\xa1liko visi penki automobiliai, jie priklauso privatiems asmenims ir yra vieni brangiausi\xc5\xb3 kada nors pagamint\xc5\xb3 Corvette modeli\xc5\xb3._NEWLINE_\xc5\xa0iandien populiari Corvette Z06 padidinto galingumo versija, parduodama su C6 ir anks\xc4\x8diau su C5 Corvette, buvo pavadinta pagal 1963\xc2\xa0m. pristatyt\xc4\x85 Z06 padidinto galingumo versij\xc4\x85.\n_START_SECTION_\nC3 (1968\xe2\x80\x931982)\n_START_PARAGRAPH_\n1968\xc2\xa0m. prekyboje pasirod\xc4\x97 tre\xc4\x8diosios kartos Corvette automobilis, kurio dizainas buvo paremtas \xe2\x80\x9eMako Shark II\xe2\x80\x9c parodos automobiliu. \xc5\xa0io modelio pristatimas publikai nebuvo visai \xc4\xafprastas. 1968\xc2\xa0m. kompanija Mattel \xc4\xafk\xc5\xabr\xc4\x97 \xc5\xa1iai dienai garsi\xc4\x85 Hot Wheels 1/64 skal\xc4\x97s dyd\xc5\xbeio \xc5\xbeaislini\xc5\xb3 automobili\xc5\xb3 gamintoj\xc4\x85. General Motors kiek gal\xc4\x97dama steng\xc4\x97si i\xc5\xa1laikyti naujos kartos Corvette paslaptyje, ta\xc4\x8diau Hot Wheels prad\xc4\x97jo gaminti \xc5\xbeaislinius automobilius keliomis savait\xc4\x97mis anks\xc4\x8diau, nei buvo pristatytas Corvette modelis, tarp prad\xc4\x97t\xc5\xb3 gaminti \xc5\xbeaislini\xc5\xb3 automobili\xc5\xb3 buvo ir modelis pavadinimu \xe2\x80\x9eCustom Corvette\xe2\x80\x9c, kuris buvo Autorizuotas 1968\xc2\xa0m. Corvette modelis._NEWLINE_1969\xc2\xa0m. General Motors padidino small-block variklio galingum\xc4\x85 iki 5,7 litro, o 1970\xc2\xa0m. buvo padidintas big-block variklio galingumas iki 7,4 litro. 1970\xc2\xa0m. LT-1 small-block variklis tur\xc4\x97jo 370 AG (276 kW), o 1971 met\xc5\xb3 big-block variklis gal\xc4\x97jo pasigirti 425 AG (317 kW). 1972\xc2\xa0m. GM nuo ankstesni\xc5\xb3 SAE Gross standart\xc5\xb3 per\xc4\x97jo prie SAE Net, rezultatas buvo arklio gali\xc5\xb3 suma\xc5\xbe\xc4\x97jimas. D\xc4\x97l \xc4\xafvairi\xc5\xb3 galingumo, tar\xc5\xa1os ir kitoki\xc5\xb3 apribojim\xc5\xb3, bei nauj\xc5\xb3 standart\xc5\xb3 automobilio galingumas ir toliau ma\xc5\xbe\xc4\x97jo, kol 1975\xc2\xa0m. pasiek\xc4\x97 \xc5\xbeemiausi\xc4\x85 rib\xc4\x85, kada bazinio ZQ3 modelio variklis tur\xc4\x97jo tik 165 AG (123 kW), o galingesnis L82 variklis tik 205 AG (153 kW). Tolimesniuose C3 kartos modeliuose variklio galingumas i\xc5\xa1liko daugma\xc5\xbe toks pat._NEWLINE_Tre\xc4\x8diosios kartos gamybos metais keit\xc4\x97si ir automobilio i\xc5\xa1vaizda. 1973\xc2\xa0m. automobilio priekinis chromuotas bamperis buvo pakeistas \xc4\xaf plastikin\xc4\xaf. 1974\xc2\xa0m. \xc4\xaf plastikin\xc4\xaf buvo pakeistas ir galinis automobilis bamperis, tai buvo pirmasis Corvette istorijoje netur\xc4\x97j\xc4\x99s chromuot\xc5\xb3 k\xc4\x97bulo dali\xc5\xb3. 1975\xc2\xa0m. buvo paskutiniai metai Corvette kabrioletui, kuris \xc4\xaf prekyb\xc4\x85 gr\xc4\xaf\xc5\xa1 tik 1987\xc2\xa0m. 1968\xc2\xa0m. Sting Ray vardas nebuvo naudojamas, ta\xc4\x8diau jis buvo prad\xc4\x97tas naudoti 1969 metais ir buvo sudarytas i\xc5\xa1 vieno \xc5\xbeod\xc5\xbeio \xe2\x80\x9eStingray\xe2\x80\x9c, vardas buvo naudojamas iki 1976\xc2\xa0m. 1978\xc2\xa0m. pasirod\xc4\x97 25-\xc5\xabj\xc5\xb3 \xe2\x80\x9eSidabrini\xc5\xb3 metini\xc5\xb3\xe2\x80\x9c modelis. Tais pa\xc4\x8diais metais buvo atnaujinta automobilio galin\xc4\x97 dalis, bei pasirod\xc4\x97 Corvette saugumo automobilis Indy lenktyn\xc4\x97se. 1980\xc2\xa0m. Corvette buvo atnaujinta kiek aerodinami\xc5\xa1kesniu dizainu, kuris suma\xc5\xbeino automobilio trinties koeficient\xc4\x85. 1982\xc2\xa0m. buvo pristatytas naujas L83 variklis.\n_START_SECTION_\nC4 (1983\xe2\x80\x931996)\n_START_PARAGRAPH_\nKetvirtosios kartos Corvette modelis buvo prad\xc4\x97tas gaminti 1983\xc2\xa0m. kov\xc4\x85, kaip 1984\xc2\xa0m. modelis. 1983\xc2\xa0m. modelio nebuvo, d\xc4\x97l gamyklini\xc5\xb3 prie\xc5\xbeas\xc4\x8di\xc5\xb3. 1983\xc2\xa0m. buvo pagaminti 44 automobilio prototipai, visi i\xc5\xa1 j\xc5\xb3 buvo sunaikinti i\xc5\xa1skyrus 23-aj\xc4\xaf, kuris yra eksponuojamas nacionaliniame Corvette muziejuje, esan\xc4\x8diame Kentukio valstijoje. C4 buvo prad\xc4\x97tas gaminti kaip 1984\xc2\xa0m. modelis ir buvo gaminamas iki 1996\xc2\xa0m._NEWLINE_1984\xc2\xa0m. modelis buvo giriamas d\xc4\x97l savo lygaus ir \xc5\xa1velnaus dizaino, kuris gerokai pagerino automobilio aerodinamik\xc4\x85. Corvette ir toliau naudojo L83 varikl\xc4\xaf. Tai buvo pirmasis stambus automobilio k\xc4\x97bulo, \xc5\xa1asi, bei pa\xc4\x8dios platformos atnaujinimas nuo 1963\xc2\xa0m. Automobilis naudojo nauj\xc4\x85, specialiai jam sukurt\xc4\x85 GM Y platform\xc4\x85, taip pat gavo naujus stabd\xc5\xbeius, visi\xc5\xa1kai aliuminin\xc4\xaf r\xc4\x97m\xc4\x85, bei pirma kart\xc4\x85 buvo galimas targa variantu, bet centrin\xc4\x97s stogo atramos. Automobilis tur\xc4\x97jo bazin\xc4\xaf LCD spidometr\xc4\x85 ir tachometr\xc4\x85. Automobilyje viskas buvo atnaujinta i\xc5\xa1skyrus varikl\xc4\xaf, ta\xc4\x8diau jis kaip ir pakaba, bei interjeras su kiekvienais metais tapdavo vis tobulesni, taip Corvette tapo rimtu konkurentu europieti\xc5\xa1kiems, bei azijieti\xc5\xa1kiems automobiliams._NEWLINE_1984\xc2\xa0m. ir 1985\xc2\xa0m. modeliai buvo vieninteliai netur\xc4\x97j\xc4\x99 tre\xc4\x8diojo stabd\xc5\xbei\xc5\xb3 signalo automobilio galin\xc4\x97s dalies centre, kurio reikalavo nauji 1986\xc2\xa0m. federaliniai standartai. Nuo 1984\xc2\xa0m. iki 1988\xc2\xa0m. automobilis naudojo \xe2\x80\x9e4+3\xe2\x80\x9c transmisij\xc4\x85\xc2\xa0\xe2\x80\x93 4-pavar\xc5\xb3 transmisij\xc4\x85 sujungta su automatine overdrive sistema trijose pagrindin\xc4\x97se pavarose. Ji buvo sukurta tam, kad automobilis atitikt\xc5\xb3 JAV kuro ekonomi\xc5\xa1kumo standartus. Transmisija buvo problemati\xc5\xa1ka, tad buvo pakeista \xc4\xaf kur kas modernesn\xc4\x99 ZF 6-pavar\xc5\xb3 mechanin\xc4\x99 transmisij\xc4\x85 1989\xc2\xa0m. Tai buvo pirmoji kompiuterizuota transmisija su CAGS, kuri u\xc5\xbeblokuodavo antr\xc4\x85j\xc4\x85 pavar\xc4\x85 tam tikrais atvejais. Tai pad\xc4\x97jo automobiliui i\xc5\xa1likti ekonomi\xc5\xa1ku i\xc5\xa1 i\xc5\xa1vengti mokes\xc4\x8di\xc5\xb3 kurie taikomi daug kuro suvartojantiems automobiliams. 1985\xc2\xa0m. dauguma automobili\xc5\xb3 naudojo L98 varikl\xc4\xaf, turint\xc4\xaf 230 AG (170 kW)._NEWLINE_1988\xc2\xa0m. prekyboje pasirod\xc4\x97 35-\xc5\xb3j\xc5\xb3 metini\xc5\xb3 Corvette versija, kuri\xc5\xb3 gamyba buvo ribota, kiekviena j\xc5\xb3 tur\xc4\x97jo identifikacin\xc4\xaf numer\xc4\xaf, kuris buvo pritvirtintas prie pavar\xc5\xb3 svirties. \xc5\xa0iuos Corvette modelius buvo lengva atskirti kadangi automobilio interjeras, eksterjeras, bei ratlankiai buvo baltos spalvos. 1992\xc2\xa0m. buvo pristatytas 300 AG (220 kW) turintis LT1 variklis, kuris gerokai padidino bazinio modelio galingum\xc4\x85. Tais pa\xc4\x8diais metais pasirod\xc4\x97 ASR sistema, apsauganti nuo automobilio kontrol\xc4\x97s praradimo, vairuotojui panor\xc4\x97jus sistem\xc4\x85 buvo galima i\xc5\xa1jungti. 1993\xc2\xa0m. pasirod\xc4\x97 automobilio 40-\xc5\xb3j\xc5\xb3 metini\xc5\xb3 versija, kuri skyr\xc4\x97si nuo standartinio automobilio tik specialia raudona spalva._NEWLINE_1996\xc2\xa0m., kurie buvo paskutiniai C4 kartai automobilis sulauk\xc4\x97 nauj\xc5\xb3 automobilio versij\xc5\xb3, toki\xc5\xb3 kaip Grand Sport ir Collector Edition, bei kelet\xc4\x85 technini\xc5\xb3 naujovi\xc5\xb3, toki\xc5\xb3 kaip OBD II, bei LT-4 variklis. Naujas 330 AG (246 kW) turintis LT4 V8 variklis buvo galimas tik su mechanin\xc4\x99 transmisij\xc4\x85 turin\xc4\x8diais Corvette modeliais. Visi 1996\xc2\xa0m. Corvette modeliai tur\xc4\x97j\xc4\x99 automatines transmisijas, buvo parduodami su LT1 varikliu._NEWLINE_C4 karta buvo pirmieji Corvette automobiliai tur\xc4\x97j\xc4\x99 elektronin\xc4\x99 kuro \xc4\xafpur\xc5\xa1kimo sistem\xc4\x85, ABS, oro pagalves, aliuminin\xc4\xaf r\xc4\x97m\xc4\x85, 6-pavar\xc5\xb3 transmisij\xc4\x85, kompiuterizuot\xc4\x85: lang\xc5\xb3, s\xc4\x97dyni\xc5\xb3, u\xc5\xberakt\xc5\xb3, klimato kontrol\xc4\x97s, bei kit\xc5\xb3 prietais\xc5\xb3 valdym\xc4\x85 ir dar daugyb\xc4\x99 kit\xc5\xb3 naujovi\xc5\xb3.\n_START_SECTION_\nZR-1 (1990\xe2\x80\x931995)\n_START_PARAGRAPH_\n1986\xc2\xa0m. Corvette komanda kreip\xc4\x97si \xc4\xaf Lotus, kuri tuo metu buvo General Motors dukterin\xc4\x97 mark\xc4\x97, su mintimi kurti ypa\xc4\x8d galing\xc4\x85 sportin\xc4\xaf automobil\xc4\xaf C4 Corvette pagrindu. GM l\xc4\x97\xc5\xa1omis Lotus prad\xc4\x97jo kurti nauj\xc4\x85 varikl\xc4\xaf, kur\xc4\xaf but\xc5\xb3 galim\xc4\x85 naudoti vietoje L98 V8 variklio, kur\xc4\xaf naudoja standartinis C4 modelis. Rezultatas buvo aliumininis LT5 8-cilindr\xc5\xb3 variklis su 32-vo\xc5\xbetuvais turintis 375 AG._NEWLINE_1991\xc2\xa0m. buvo atnaujinta vis\xc5\xb3 Corvette automobili\xc5\xb3 k\xc4\x97bulo i\xc5\xa1vaizda, interjeras ir ratai. 1990\xc2\xa0m. ZR-1 modelio dizainas buvo kaip 1991\xc2\xa0m. bazin\xc4\x97s Corvette dizainas, tad automobilis buvo labai pana\xc5\xa1us \xc4\xaf standartin\xc4\xaf Corvette model\xc4\xaf. Did\xc5\xbeiausias skirtumas tarp bazinio ir ZR-1 modelio be platesni\xc5\xb3 galini\xc5\xb3 rat\xc5\xb3 buvo centrinio galinio stabd\xc5\xbei\xc5\xb3 signalo vieta, kuris baziniame modelyje buvo integruota \xc4\xaf k\xc4\x97bul\xc4\x85, o ZR-1 modelyje buvo pritvirtintas vir\xc5\xa1 galinio stiklo. 1992\xc2\xa0m. buvo atlikti keli pakeitimai, atsirado keli nauji ZR-1 \xc5\xbeenkliukai, traukos kontrol\xc4\x97 tapo standartin\xc4\x97. 1993\xc2\xa0m., Lotus atnaujino LT5 varikl\xc4\xaf, atnaujinto variklio galia pakilo nuo 375 iki 405 AG. Taip pat buvo atnaujinta automobilio i\xc5\xa1metimo sistema. ZR-1 gamyba baig\xc4\x97si 1995\xc2\xa0m., i\xc5\xa1 viso buvo pagaminta 6 939 automobiliai.\n_START_SECTION_\nGrand Sport (1996)\n_START_PARAGRAPH_\n1996\xc2\xa0m., kurie buvo paskutiniai C4 Corvette kartai, Chevrolet pristat\xc4\x97 nauj\xc4\x85 automobilio speciali\xc4\x85j\xc4\x85 versij\xc4\x85 pavadinimu \xe2\x80\x9eGrand Sport\xe2\x80\x9c. Pavadinimas nebuvo naujai sugalvotas, Corvette Grand Sport automobiliai buvo gaminami 1963\xc2\xa0m. I\xc5\xa1 viso buvo pagaminta 1 000 toki\xc5\xb3 automobili\xc5\xb3, i\xc5\xa1 j\xc5\xb3 810 buvo kup\xc4\x97 ir 190 buvo kabrioletai. Visi automobiliai buvo gaminami su specialiu kodu i\xc5\xa1skirian\xc4\x8di\xc5\xb3 juos i\xc5\xa1 kit\xc5\xb3 1996\xc2\xa0m. C4 automobili\xc5\xb3. Corvette Grand Sport naudojo LT4 varikl\xc4\xaf, turint\xc4\xaf 330 AG (246 kW) ir 340 lb\xe2\x80\xa2ft (461 N\xe2\x80\xa2m) sukimo moment\xc4\x85. Automobiliai buvo tik m\xc4\x97lynos spalvos su pla\xc4\x8dia balta juosta centre, juodos spalvos rat\xc5\xb3 diskais ir dviem raudonomis juostomis kapoto \xc5\xa1onuose vir\xc5\xa1 priekini\xc5\xb3 rat\xc5\xb3. Interjero buvo tik raudonos ir juodos spalvos. Hardtopo versija su Grand Sport kabrioletais nebuvo galima.\n_START_SECTION_\nC5 (1997\xe2\x80\x932004)\n_START_PARAGRAPH_\nPenktosios kartos Corvette gamyba prasid\xc4\x97jo 1997\xc2\xa0m. ir baig\xc4\x97si 2004\xc2\xa0m. C5 buvo radikaliai atnaujinta, po ilgai gamintos C4 kartos. Transmisija buvo perkelta \xc4\xaf automobilio gal\xc4\x85 tam, kad suformuotu integruot\xc4\x85 galin\xc4\x97s a\xc5\xa1ies baz\xc4\x99. Transmisija su varikliu buvo sujungta per velen\xc4\x85. C5 Corvette automobili\xc5\xb3 spauda \xc4\xafvertino kaip automobil\xc4\xaf patobulinta beveik kiekvienoje srityje, lyginant su pareitos kartos automobiliu._NEWLINE_Automobilis buvo pristatytas su koncerno naujai sukurtu LS1 small-block varikliu. Tai buvo tre\xc4\x8diosios kartos small-block variklis, kuris lyginant su savo pirmtakais buvo visi\xc5\xa1kai atnaujintas. Pagal Pirminius duomenis variklis turi 345 AG (257 kW) ir 350 ft\xc2\xb7lbf (470 N\xc2\xb7m) sukimo moment\xc4\x85, 2001\xc2\xa0m. arklio gali\xc5\xb3 skai\xc4\x8dius padid\xc4\x97jo iki 350 AG (260 kW). Automobilis toliau naudoja 4L60-E automatin\xc4\x99 transmisij\xc4\x85 nuo ankstesn\xc4\x97s kartos modelio, tuo tarpu mechanin\xc4\x97 buvo pakeista \xc4\xaf nauj\xc4\x85 6-pavar\xc5\xb3 Borg-Warner T-56 transmisij\xc4\x85._NEWLINE_Pirmaisiais gamybos metais C5 buvo galimas tik kup\xc4\x97 k\xc4\x97bulu, nors naujoji platforma buvo pritaikyta kabrioletams. C5 kabrioletas prekyboje pasirod\xc4\x97 1998\xc2\xa0m., o 1999\xc2\xa0m. atsirado galimyb\xc4\x97 \xc4\xafsigyti Corvette Z06 padidinto galingumo versij\xc4\x85._NEWLINE_2003\xc2\xa0m. bir\xc5\xbeelio 20-21 d. Ne\xc5\xa1vilyje, Tenesio valstijoje buvo at\xc5\xa1v\xc4\x99stas automobilio 50-asis jubiliejus. Vyko \xc5\xa1vent\xc4\x97, \xc4\xaf kuri\xc4\x85 suva\xc5\xbeiavo nepriekai\xc5\xa1tingai restauruoti Corvette automobiliai. Taip pat vyko pasaulinio masto karavanas Kentukio valstijoje, kuriame dalyvavo daugiau kaip 10 000 vis\xc5\xb3 kart\xc5\xb3 Corvette automobili\xc5\xb3 susirinkusi\xc5\xb3 prie nacionalinio Corvette muziejaus. Dalyviai buvo pakviesti aplankyti gamykl\xc4\x85, kuri yra \xc5\xa1alia muziejaus. \xc4\xae \xc5\xa1vent\xc4\x99 buvo atve\xc5\xbeti keli Chevrolet koncepciniai automobiliai, tokie kaip gamybai paruo\xc5\xa1tas Chevrolet SSR. Buvo galima i\xc5\xa1vysti ir kelet\xc4\x85 Corvette lenktynini\xc5\xb3 automobili\xc5\xb3, tarp j\xc5\xb3 Corvette SS, kur\xc4\xaf k\xc5\xabr\xc4\x97 Zora Arkus-Duntov ir C5-R automobil\xc4\xaf laim\xc4\x97jus\xc4\xaf Le Mans lenktynes. Tarp daugyb\xc4\x97s eksponat\xc5\xb3 buvo ir t\xc5\xb3 met\xc5\xb3 jubiliejinis modelis.\n_START_SECTION_\nZ06 (2001\xe2\x80\x932004)\n_START_PARAGRAPH_\n2001\xc2\xa0m. buvo pristatyta padidinto galingumo Corvette Z06 versija. Pavadinimas nebuvo naujai sugalvotas, j\xc4\xaf 1963\xc2\xa0m. naudojo C2 kartos automobiliai. Z06 pakeit\xc4\x97 FRC hardtop\xc4\x85 (1999\xe2\x80\x932000\xc2\xa0m.) kaip galingiausi\xc4\x85 C5 kartos Corvette. Vietoje to, kad automobilis naudot\xc5\xb3 galing\xc4\x85 ir sunk\xc5\xb3 varikl\xc4\xaf kaip ZR-1, Z06 naudojo galingesn\xc4\x99 LS1 variklio versij\xc4\x85 pavadinimu LS6, turin\xc4\x8dia 385 AG (287 kW), ta\xc4\x8diau automobilis nebuvo toks galingas kaip anks\xc4\x8diau gamintas ZR-1, nors Z06 buvo lengvesnis ir gal\xc4\x97jo grei\xc4\x8diau \xc4\xafsib\xc4\x97g\xc4\x97ti nei ZR-1, ta\xc4\x8diau pastarojo did\xc5\xbeiausias greitis buvo didesnis._NEWLINE_Z06 buvo parduodamas hardtopo k\xc4\x97bulu, su patobulinta pakaba, didesniais rat\xc5\xb3 diskais ir padangomis, nauja 6-pavar\xc5\xb3 mechanine transmisija su pagerintu pavar\xc5\xb3 perjungimu, bei stabd\xc5\xbei\xc5\xb3 au\xc5\xa1intuvais. Z06 buvo 17,3\xc2\xa0kg lengvesn\xc4\x97, nei ankstesnis C5 hardtopas, i\xc5\xa1 titano pagamintos i\xc5\xa1metimo sistemos, plonesni\xc5\xb3 stikl\xc5\xb3, lengvesni\xc5\xb3 rat\xc5\xb3 ir lengvesnio akumuliatoriaus d\xc4\x97ka. 2002\xc2\xa0m. automobilio variklis buvo patobulintas, tad Z06 gal\xc4\x97jo pasigirti 405 AG (302 kW), ta\xc4\x8diau daugyb\xc4\x97 dinamometro test\xc5\xb3 parod\xc4\x97, kad Chevrolet nuvertino Corvette 20 AG (15 kW), nes automobilio galingumas i\xc5\xa1 ties\xc5\xb3 siekdavo 425 AG._NEWLINE_2003\xc2\xa0m. buvo i\xc5\xa1leista speciali sidabrin\xc4\x97s spalvos 50-\xc5\xb3j\xc5\xb3 metini\xc5\xb3 versija su specialiais \xc5\xbeenkliukais ir atnaujintu vidiniu stogu._NEWLINE_General Motors teigia, kad 405 AG (302 kW) turintis Z06, nuo 0 iki 96 km/h gali \xc4\xafsib\xc4\x97g\xc4\x97ti per 3,9 sekund\xc4\x97s ir ketvirt\xc4\xaf mylios \xc4\xafveikti per 12,4 sekundes. Patyrusi\xc5\xb3 vairuotoj\xc5\xb3 rankose automobilis ketvirt\xc4\xaf yra \xc4\xafveik\xc4\x99s ir per 11 sekund\xc5\xbei\xc5\xb3. Dabartinis ketvir\xc4\x8dio mylios rekordas yra 11,7 sekund\xc4\x97s. Automobilio did\xc5\xbeiausias greitis yra 283 km/h, jis buvo pasiektas 5-pavara esant 6 500 rpm (kertant raudon\xc4\x85j\xc4\x85 linij\xc4\x85), kadangi 6-pavara yra ekonomin\xc4\x97. Patobulintos automobilio pakabos d\xc4\x97ka, Corvette trasoje gali atsilaikyti prie\xc5\xa1 tokius automobilius kaip Dodge Viper, Ford Mustang Cobra R ir net Porsche 911.\n_START_SECTION_\nC6 (2005\xe2\x80\x932012)\n_START_PARAGRAPH_\n2005\xc2\xa0m. prekyboje pasirod\xc4\x97 \xc5\xa1e\xc5\xa1tosios kartos Corvette modelis su patobulinta pakabos geometrija, atvirais priekiniais \xc5\xbeibintais (pirm\xc4\x85 kart\xc4\x85 nuo 1962\xc2\xa0m.), erdvesniu salonu ir galingesniu 6,0 litr\xc5\xb3 varikliu. Automobilis yra trumpesnis, bei siauresnis, nei buvo C5 karta, kuri susilauk\xc4\x97 kritikos d\xc4\x97l savo didelio plo\xc4\x8dio. Automobilio 6,0 litro LS2 V8 turi 400 AG (298 kW) esant 6000 rpm, bei 400 ft\xe2\x80\xa2lbf (542 N\xe2\x80\xa2m) sukimo moment\xc4\x85 esant 4400 rpm. Automobilio raudonoji linija siekia 6500 s\xc5\xabki\xc5\xb3 per minut\xc4\x99._NEWLINE_C6 i\xc5\xa1laik\xc4\x97 palyginus gera kuro ekonomi\xc5\xa1kum\xc4\x85, kuriuo pasi\xc5\xbeym\xc4\x97jo C5 modelis. Taip yra d\xc4\x97l automobilio aerodinami\xc5\xa1kumo, bei lengvumo, automobilis naudodamas automatine transmisija su galonu kuro gali nuva\xc5\xbeiuoti 18 myliu mieste, bei 27 mylias greitkelyje. Automobilis su mechanine transmisija greitkelyje gali nuva\xc5\xbeiuoti viena mylia daugiau. Mechanin\xc4\x97 transmisija naudoja CAGS sistem\xc4\x85, kuri dedama \xc4\xaf visus Corvette automobilius su mechanin\xc4\x97mis transmisijomis nuo 1989\xc2\xa0m. ir yra skirta padidinti variklio ekonomi\xc5\xa1kumui._NEWLINE_2008\xc2\xa0m. automobilis buvo kiek atnaujintas. Corvette gavo nauj\xc4\x85 6,2 litro LS3 varikl\xc4\xaf turint\xc4\xaf 430 AG (321 kW) ir 424 lb\xe2\x80\xa2ft (575 N\xe2\x80\xa2m) sukimo moment\xc4\x85. Buvo patobulintos mechanin\xc4\x97 ir automatin\xc4\x97 transmisijos, tad C6 modelis su automatine transmisija nuo 0 iki 96 km/h gali \xc4\xafsib\xc4\x97g\xc4\x97ti per 4,3 sekundes. Taip pat buvo atnaujintas automobilio ratlanki\xc5\xb3 dizainas.\n_START_SECTION_\nZ06 (2006\xe2\x80\x932012)\n_START_PARAGRAPH_\nNaujoji Z06 buvo pristatyta 2005\xc2\xa0m. tre\xc4\x8diame ketvirtyje, kaip 2006\xc2\xa0m. modelis. Automobilis turi 7,0 litr\xc5\xb3 small-block LS7 varikl\xc4\xaf. Oficialiai teigiama, kad variklis turi 505 AG (377 kW). Automobilio galingumas yra kiek ma\xc5\xbeesnis, nei Ford GT ar Dodge Viper SRT-10 automobili\xc5\xb3. General Motors teigia, kad automobilis startuodamas pirma pavara nuo 0 iki 96 km/h gali \xc4\xafsib\xc4\x97g\xc4\x97ti per 3,8 sekund\xc4\x97s, nuo 0 iki 160 per ma\xc5\xbedaug 7,8\xc2\xa0\xe2\x80\x93 8,2 sekund\xc4\x97s ir \xc4\xafveikti ketvirt\xc4\xaf mylios per 11,7 sekund\xc4\x97s. Automobilio did\xc5\xbeiausias greitis siekia 315 km/h, grei\xc4\x8diau automobilis va\xc5\xbeiuoti negali, kadangi jo greitis yra elektroniniu b\xc5\xabdu apribojamas. 2005\xc2\xa0m. vasar\xc4\x85, GM ir Corvette Racinig vairuotojas Jan Magnussen atgabeno nauj\xc4\x85j\xc4\x85 Z06 Corvette \xc4\xaf Niurburgring\xc4\x85, Vokietij\xc4\x85. Lenktynininkas tras\xc4\x85 \xc4\xafveik\xc4\x97 per 7:42.99. 2007\xc2\xa0m. kov\xc4\x85 \xc5\xbeurnalas Car and Driver savo galing\xc5\xb3 automobili\xc5\xb3 teste Z06 Corvette i\xc5\xa1rinko nugal\xc4\x97toju, po kurios sek\xc4\x97 Porsche 911, bei Lotus Exige S. 2007\xc2\xa0m. Z06 buvo kiek atnaujintas, buvo patobulinta automobilio pakaba_NEWLINE_Radikaliai nukrypstant nuo to, k\xc4\x85 Chevrolet anks\xc4\x8diau darydavo, pagrindinis strukt\xc5\xabrinis C6 Z06 elementas yra aliuminis, kuris pakeit\xc4\x97 ne Z06 automobili\xc5\xb3 naudojam\xc4\x85 plien\xc4\x85. Aliumininis r\xc4\x97mas i\xc5\xa1lieka identi\xc5\xa1kas plieniniui, ta\xc4\x8diau yra gerokai lengvesnis. Ma\xc5\xbeinant svor\xc4\xaf kai kurios automobilio dalys yra pagamintos i\xc5\xa1 karbono. Oficialiai skelbiama, kad Z06 sveria 1421\xc2\xa0kg. C6 Corvette Z06 yra pirmasis daugiau kaip 500 AG turintis automobilis i\xc5\xa1veng\xc4\x99s mokes\xc4\x8di\xc5\xb3 daug kuro suvartojantiems automobiliams._NEWLINE_2008\xc2\xa0m. Corvette Z06 gavo nauj\xc4\x85 TR6060 6-pavar\xc5\xb3 mechanin\xc4\x99 transmisij\xc4\x85, kuri pakeit\xc4\x97 sen\xc4\x85j\xc4\x85 T-56. Buvo kiek atnaujintas automobilio interjeras, atsirado galimyb\xc4\x97 u\xc5\xbe papildom\xc4\x85 kain\xc4\x85 u\xc5\xbesisakyti pilnai odin\xc4\xaf interjer\xc4\x85.\n_START_SECTION_\nZR1 2009\n_START_PARAGRAPH_\n2008\xc2\xa0m. \xc5\xa0iaur\xc4\x97s Amerikos tarptautin\xc4\x97je automobili\xc5\xb3 parodoje buvo pristatyta Corvette ZR-1 versija, 2009\xc2\xa0m. papildysianti Corvette modeli\xc5\xb3 gretas. Automobilis naudos 6,2 litr\xc5\xb3 LS9 varikl\xc4\xaf, i\xc5\xa1gaunant\xc4\xaf 638 AG (476 kW) ir 819 N\xc2\xb7m sukimo moment\xc4\x85. ZR-1 kainuos apie 100 000 JAV doleri\xc5\xb3.\n_START_SECTION_\nApdovanojimai\n_START_PARAGRAPH_\nCorvette buvo i\xc5\xa1rinkta \xc5\xbeurnalo Motor Trend met\xc5\xb3 automobiliu 1984\xc2\xa0m. ir 1998\xc2\xa0m. Taip pat automobilis vienuolika kart\xc5\xb3 pateko \xc4\xaf \xc5\xbeurnalo Car and Driver 10 geriausi\xc5\xb3 s\xc4\x85ra\xc5\xa1\xc4\x85: C4\xc2\xa0\xe2\x80\x93 1985\xc2\xa0m. ir 1989\xc2\xa0m.; C5\xc2\xa0\xe2\x80\x93 1998\xc2\xa0m., 1999\xc2\xa0m., bei 2002\xc2\xa0m. C6 pakliuvo 5 2005\xc2\xa0m. \xc5\xa0iaur\xc4\x97s Amerikos met\xc5\xb3 automobilio nominacij\xc4\x85 ir joje u\xc5\xbe\xc4\x97m\xc4\x97 antr\xc4\x85 viet\xc4\x85._NEWLINE_Automobile Magazine \xc5\xbeurnalas Sting Ray pavadino \xe2\x80\x9eKie\xc4\x8diausiu automobiliu istorijoje\xe2\x80\x9c, o \xc5\xbeurnalas Sports Car International automobil\xc4\xaf paskelb\xc4\x97 5 numeriu geriausi\xc5\xb3j\xc5\xb3 7-de\xc5\xa1imtme\xc4\x8dio automobili\xc5\xb3 s\xc4\x85ra\xc5\xa1e._NEWLINE_1999\xc2\xa0m. Corvette kabrioletas, kartu su Mercedes-Benz S500, automobili\xc5\xb3 in\xc5\xbeinieri\xc5\xb3 asociacijos buvo i\xc5\xa1rinkti in\xc5\xbeineri\xc5\xa1kai geriausiais XX am\xc5\xbeiaus automobiliais_NEWLINE_Corvette buvo pasirinkta saugos automobiliu Indy car Indianapolis 500 lenktyn\xc4\x97se: 1978\xc2\xa0m., 1986\xc2\xa0m., 1995\xc2\xa0m., 1998\xc2\xa0m., 2002\xc2\xa0m., 2004\xc2\xa0m., 2005\xc2\xa0m., 2006\xc2\xa0m. ir 2007\xc2\xa0m.\n_START_SECTION_\nSeniausias Corvette automobilis\n_START_PARAGRAPH_\nSeniausias i\xc5\xa1lik\xc4\x99s serijin\xc4\x97s gamybos Corvette yra automobilis, kurio serijinis numeris yra E53F001003. Tai kadaise buv\xc4\x99s GM bandomasis automobilis, bei tre\xc4\x8diasis Corvette automobilis, 1953\xc2\xa0m. pagamintas Flinto gamykloje. Automobil\xc4\xaf 2006\xc2\xa0m. sausio 21 d. Barrett-Jackson fondas pardav\xc4\x97 u\xc5\xbe 1 000 000 JAV doleri\xc5\xb3._NEWLINE_Ta\xc4\x8diau yra manoma, kad seniausias \xc5\xa1iai dienai egzistuojantis Corvette automobilis yra prototipas pavadinimu EX-122. Automobilis yra rank\xc5\xb3 darbo ir buvo pristatytas 1953\xc2\xa0m. Motorama automobili\xc5\xb3 parodoje vykusioje Niujorke 1953\xc2\xa0m. sausio 17 d. Automobil\xc4\xaf galima i\xc5\xa1vysti Kerbeck Corvette muziejuje._NEWLINE_Dar vienas vertingas 1953\xc2\xa0m. automobilis priklauso aktoriui John Wayne. Tai #51 Corvette automobilis, kuris buvo pristatytas aktoriui 1953\xc2\xa0m. spalio 7 d. \xc5\xa0iuo metu j\xc4\xaf galima pamatyti nacionaliniame automobili\xc5\xb3 muziejuje, Reno mieste, Nevados valstijoje]].\n_START_SECTION_\nCorvette mark\xc4\x97\n_START_PARAGRAPH_\nGeneral Motors Europos rinkoje nebrangius Daewoo automobilius prad\xc4\x97jo pervadinti Chevrolet, tad 2005\xc2\xa0m. Corvette tapo atskira marke. Corvette automobiliai buvo parduodamai atskirai ir nepriklausomai nuo kor\xc4\x97jie\xc4\x8di\xc5\xb3 gamint\xc5\xb3 Chevrolet ir da\xc5\xbeniausiai yra parduodami Cadillac auto atstovyb\xc4\x97se. Japonijoje automobilis taip pat parduodamas kaip atskira mark\xc4\x97. Gandai, kad automobilis gali tapti atskira mark\xc4\x97 prad\xc4\x97jo sklinda nuo 9-de\xc5\xa1imtme\xc4\x8dio.\n_START_SECTION_\nCorvette sedanas\n_START_PARAGRAPH_\n2007\xc2\xa0m. gegu\xc5\xbe\xc4\x99 Bob Lutz parei\xc5\xa1k\xc4\x97, jog neprie\xc5\xa1taraut\xc5\xb3 Corvette sedano id\xc4\x97jai. Tokio tipo sportin\xc4\xaf keturi\xc5\xb3 dur\xc5\xb3 automobil\xc4\xaf jau gamina Aston Martin, bei greitai gamins Porche. V\xc4\x97liau Lutz\xe2\x80\x99as parei\xc5\xa1k\xc4\x97, jog toks automobilis, b\xc5\xabt\xc5\xb3 parduodamas kaip modelis u\xc5\xbe papildom\xc4\x85 kain\xc4\x85 2-dur\xc5\xb3 Corvette automobiliui. Ta\xc4\x8diau apie \xc5\xa1ios Corvette versijos gamyba n\xc4\x97ra joki\xc5\xb3 oficiali\xc5\xb3 \xc5\xbeini\xc5\xb3.'